Sassa-toelae: Ooreenkoms met Poskantoor van die baanArgieffoto Bathabile Dlamini, minister van maatskaplike ontwikkeling, het Maandag gesê die Suid-Afrikaanse Poskantoor (SAPO) sal nie meer in aanmerking kom om die betaling van maatskaplike toelae oor te neem nie. Sy het gesê die Poskantoor het nie die vermoë om al die dienste rondom die betaling van toelae aan 12 miljoen ontvangers te behartig nie. Volgens Dlamini kan die Poskantoor nie die 4,2 miljoen kaarte wat per jaar vir ontvangers benodig word druk nie. Sy het gesê hulle kan ook nie ŉ volskaalse bankdiens bied nie. Dit behels ŉ uitbetalingsrekening wat aan ŉ kaart met biometriese verifikasiedata gekoppel is en om te verseker dat kaarte versoenbaar is met alle bestaande OTM’e. Volgens haar sou dít die ontvangers van toelae dwing om te reis om hulle toelae te ontvang en dit sal hulle veiligheid in gedrang bring. Die Suid-Afrikaanse agentskap vir maatskaplike sekerheid (Sassa) sal daarom ŉ nuwe verkrygingsproses van stapel stuur vir diensverskaffers wat die funksies kan bied wat die Poskantoor nie kan bied nie. “Die proses sal op 28 Februarie 2018 sluit.” Dié datum is ŉ maand voor die sperdatum wat deur die grondwethof gelas is vir ŉ nuwe kontrak. Kritici het Dlamini daarvan beskuldig dat sy nog ŉ betalingskrisis wou skep en só die kontrak met Cash Paymaster Services verleng.